Eile ilmus meedias info selle kohta, et  Kremlil sai oma lõukoertest kõrini ning otsustati meedia võimsusele toetudes maailmale näidata oma kavatsust, mille sisuks on našistliku liikumise ohjeldamine. Iseasi on muidugi see, kuivõrd tõsiselt Kreml oma truusid kutsikaid ohjata tahab ja kas tegemist on pelgalt infomüra tekitamise või tegelikkusega.    Sündmust kommenteeritakse paljude maailma meediaväljaannete poolt nii siin kui seal pool piiri.    BHR on oma sõna siin öelnud (loe:  Našistidelt lõigatakse tiivad). Ka Marko Mihkelson oma ajaveebis esitab lühianalüüsi, mille võtab kokku kirjutise pealkiri: "Našid kaovad, našism jääb"    Riigikogu liikme Marko Mihkelsoni kinnitusel  mõjutab Kremli otsust Našide liikumine reorganiseerida mitu asjaolu: üheltpoolt näiteks eesmärgi täitmine, teisalt aga Našide liiga hea ja jõuline organiseeritus.  Lisaks potentsiaalsele ohule eliidile endale, võib näha Našide tegevuse kärpimise taga ka imagoloogilist probleemi, sest Našide Läänemaailmas laialt levinud võrdlemine Hitlerjugendiga ei ole kindlasti parim pagas uue presidendi ametisseastumisel, kirjutab Mihkelson oma ajaveebis.    Oma mõju avaldas Mihkelsoni hinnangul ilmselt ka  Našide ülereageeriv tegevus mitme Moskvas asuva välisesinduse, sealhulgas muidugi ka Eesti saatkonna ja suursaadiku vastu.    Lõpetuseks nendib riigikogu liige, et Našide liikumine oli väga selgeks tõendiks uuel segaidentiteedil põhineva ideoloogia - našismi kujunemisest Venemaal.    Välisajakirjandus suhtub ka našistliku liikumise varjusurma saatmisesse üsna erinevalt, ent peamiselt ikkagi kahtlusega.